钦定古今图书集成/理学汇编/文学典/第010卷 > 杨慎丹铅总录 > 《古文之奥》
## 钦定古今图书集成/理学汇编/文学典/第010卷 > 杨慎丹铅总录 > 《古文之奥》

孔子出，使子路赍雨具，有顷，果雨。子路问其故，孔子
曰：“《诗》不云乎：‘月离于毕，俾滂沱矣’。”“昨莫月正离毕也。”
他日月离毕。孔子出，子路请赍雨具，孔子不听，果无
雨。子路问其故，孔子曰：“昔日月离其阴，故雨；昨莫月
离其阳，故不雨。”《史记仲尼弟子传》有子事载此文，而
删“月离阳离阴”末节，盖有深意。作传之旨，本以见有
子不如孔子处，故不说尽而文益蕴藉。如《庄子》九渊
而止说其三。又“夔怜蚿，蚿怜风，风怜目，目怜心”，止解
“夔蚿风”三句，而“怜目怜心”之义缺焉。盖悟者自能知
之，若说尽则无味，知此者知古文之奥矣。